Mika Kojonkoski heinäkuussa 2012.
**Mika Veli Juhani Kojonkoski** (s. 19. huhtikuuta 1963 Rauma) on suomalainen entinen mäkihyppääjä ja valmentaja. Vuosina 2013–2018 hän toimi Suomen olympiakomitean asettaman Huippu-urheiluyksikön johtajana. Kojonkoski on valmentanut Itävallan, Suomen ja Norjan mäkihyppymaajoukkueita ja valmensi vuodesta 2018 lähtien neljän vuoden sopimuksella Kiinan mäkihyppyjoukkueita, sekä miehissä että naisissa, mutta sai potkut kesken sopimuskauden lokakuussa 2021.

Kojonkosken oma mäkihyppyura oli vaatimaton, mutta hän on menestynyt valmentajana. Hän kiersi mäkihypyn maailmancupia kausina 1984–1987. Paras maailmancupin kokonaissijoitus oli 50:s kaudella 1985–1986 ja paras osakilpailusijoitus yhdeksäs Chamonix'ssa joulukuussa 1985. Kojonkoski keräsi kolmen kauden aikana maailmancupin pisteitä yhteensä 15. Vuonna 1990 hän voitti joukkuekilpailun Suomen mestaruuden Puijon Hiihtoseuran joukkueessa. Kojonkoskella oli iso rooli mäkihypyn maailmancupin kisojen aloittamiseen Puijolla jälleen 1990-luvun puolivälissä. Juniori-ikäisenä hän oli myös aktiivinen kilpapurjehtija.*lähde?*

Vuosina 1997–1999 Kojonkoski toimi Itävallan mäkihyppyvalmentajana, minkä jälkeen hän valmensi Suomen joukkuetta 1999–2002 ja Norjan joukkuetta 2002–2011. Kojonkoski on saanut tunnustusta valmennustyöstään Norjassa ja hänet on valittu vuoden valmentajaksi. Hänelle tarjottiin vuoden 2005 lopulla sopimuksen jatkamisen vaihtoehtona merkittävää toimea Norjan olympiakomiteassa, jonka Kojonkoski kuitenkin hylkäsi perhesyihin vedoten. Kojonkoski toimi myös Kiinan mäkihyppyvalmentajana vuosina 2018–2021. Hän sai merkittäviä tuloksia aikaan, mutta hänet siirrettiin syrjään toistaiseksi tuntemattomasta syystä ennen sopimuskauden päättymistä ja ennen Pekingin talviolympialaisia 2022.

Koulutukseltaan Kojonkoski on liikuntatieteiden maisteri. Hän kuului kokoomuksen valtuustoryhmään Kuopion kaupunginvaltuustossa vuosina 1997–2004.

Lähteet
-------

1. ↑  Liikuntakulttuurin ja urheilun ansiomerkit vuodelle 2011  2011. Opetus- ja kulttuuriministeriö.  Arkistoitu 26.9.2013. Viitattu 25.2.2011.
2. 1 2 3 4  Pusa, Ari: Mika Kojonkoski: Häviäminen ei ole häpeällistä *HS.fi*.  31.12.2012. Viitattu 28.1.2016.
3. ↑  Mika Kojonkoskesta Suomen Olympiakomitean Huippu-urheiluyksikön johtaja *Kestävyysurheilu.fi*.  6.7.2012.  Arkistoitu 4.2.2016. Viitattu 28.1.2016.
4. ↑  Mika Kojonkoskelle uusia töitä mäkihypyn parista - kiinalaishyppääjille "kotipesä" Suomeen *iltalehti.fi*. Viitattu 8.9.2018.
5. ↑  Vili Pesu: Yle: Mika Kojonkoski sai potkut Kiinan maajoukkueesta *Ilta-Sanomat*.  5.10.2021. Viitattu 5.10.2021.
6. 1 2  Mika Kojonkoski Kansainvälinen hiihtoliitto (FIS).  (englanniksi)
7. ↑  Karjalainen, Markus: Näkökulma: Puijon kisoilla mahdollisuus uuteen harppaukseen *Savon Sanomat*.  10.3.2015.  Arkistoitu 5.2.2016. Viitattu 28.1.2016.
8. ↑  Pusa, Ari: Kojonkoski was offered top job on Norwegian Olympic Committee *Helsingin Sanomat*.  5.12.2005. Viitattu 21.7.2012. (englanniksi)
9. ↑  Joska Saarinen: Mika Kojonkoski lähtee hurjapäiseen projektiin, johon Kiina sijoittaa niin paljon rahaa kuin tarvitsee: "Tätä kautta voidaan tukea myös suomalaisen mäkihypyn kehittämistä" *Yle Urheilu*.  7.9.2018. Yle. Viitattu 6.10.2021.
10. ↑  Anu Karttunen: Miten ihmeessä Kiinan ja Mika Kojonkosken umpihullu projekti onnistui? Ummikko kiinalainen saavutti mäkihypyn olympiapaikan älyttömän lyhyessä ajassa *Yle Urheilu*.  26.9.2021. Yle. Viitattu 6.10.2021.
11. ↑  Anu Karttunen: Mika Kojonkoski halusi tietää, miksi hänen suojattinsa tulivat itkien kilpailuun – pian hänen puhelimensa soi ja pesti Kiinan mäkimaajoukkueessa päättyi potkuihin *Yle Urheilu*.  5.10.2021. Yle. Viitattu 6.10.2021.